SKRIFTLIG FORESPØRGSEL E-1066/01

af Bart Staes (Verts/ALE) til Kommissionen

(5. april 2001)

Om: Udvikling af Aventinus- og Sensusprojekterne

Aventinus og efterfølgeren Sensus har siden 1996 modtaget støtte fra Kommissionen. Formålet med begge projekter er at udvikle et informationsudvekslingsprogram for det europæiske politi- og efterretningsvæsen. Aventinus (Advanced System for Multinational Drug Enforcement) tager i første række sigte på den internationale bekæmpelse af narkotika. Gesellschaft für mehrsprachige Systeme mbH, det senere Sail Labs under Lernout & Hauspie (L & H) i München, samordner projektet. Det tyske efterretningsvæsen, Bundesnachrichtendienst, og forløberen for Europol, Det Europæiske Narkotikabekæmpelseskontor, deltager også i Aventinus-projektet.

Sensus har siden maj 1998 afløst Aventinus-projektet. Nu er samordningen overdraget den tyske efterretningsagent Stephan Bodenkamp/Christoph Kionowski fra Amt für Auslandsfragen (Kontoret for Udlandsanliggender) i München. Denne organisation dækker over det tyske efterretningsvæsen. Den 25. maj 1999 ændrer Kommissionen sin oprindelige beslutning E-1791/97 af 3. september 1997, således at Europol kan tilslutte sig projektet (E-696/99). I november 1999 tilslutter Europol sig på effektiv vis Sensuspartners Gesellschaft für mehrsprachige Systeme mbH og det italienske firma Datamat. Stephan Bodenkamp/Christoph Kionowski arbejder i mellemtiden også med i tre Language Development Companies under L & H. På denne måde kan han påberåbe sig Lernout & Hauspies sprogteknologiske viden.

Kommissær Erkki Liikanen meddeler i svaret på skriftlig forespørgsel P-0009/01(1), at Sensus og Aventinus-I og -II blev finansieret over budgetkonto B6-6121.113 vedrørende programmet anvendelse af telematiksystemer (1994-1998). For Aventinus-I blev der godkendt et beløb fra Fællesskabet på højst 2,5 mio. EUR, hvoraf der senere blev anmodet om og udbetalt 2 341 190 EUR. For Aventinus-II blev der godkendt et beløb fra Fællesskabet på højst 550 000 EUR, hvoraf der senere blev anmodet om og udbetalt 513 777 EUR. For Sensus blev der godkendt et beløb fra Fællesskabet på højst 2 250 000 EUR, hvoraf der den 31. december 2000 var blevet udbetalt 478 753 EUR.

1. På grundlag af hvilke afgørelser og/eller offentliggjorte opfordringer med henblik på indgivelse af forslag kan en satellitorganisation under det tyske efterretningsvæsen, i dette tilfælde Amt für Auslandsfragen, allerede deltage i Sensus- og Aventinusprojekterne inden ændringen af den oprindelige beslutning E-1791/97 af 25. maj 1999?

2. Hvilke sprogteknologiske produkter er blevet gennemført og/eller markedsført siden 1996 som et led i Aventinus og Sensus? Hvem gør brug af disse sprogteknologiske produkter?

(1) EFT C 187 E af 3.7.2001, s. 154.

Svar afgivet på Kommissionens vegne af Erkki Liikanen

(1. august 2001)

AFA var med i det konsortium, der indgav et forslag som led i fjerde forslagsindkaldelse under telematikprogrammet inden for Fællesskabets fjerde rammeprogram for forskning og teknologisk udvikling.

Alle deltagere i Sensus-projektet er juridiske personer, som er etableret i Fællesskabet, og har derfor kunnet deltage i FTU-aktiviteter under fjerde rammeprogram med et finansielt bidrag fra Fællesskabet i overensstemmelse med reglerne for deltagelse.

De nævnte regler for deltagelse rummer ingen fortegnelse over juridiske personer, som a priori er udelukket fra at deltage i de FTU-aktiviteter, der finansieres af Fællesskabet. Statslige organer, herunder efterretningsvæsner som f.eks. Amt für Auslandsfragen (AfA), er derfor berettiget til at deltage i FTU-projekter, forudsat at deres deltagelse er begrundet ved disse projekters tekniske mål og opfylder eventuelle andre krav i henhold til reglerne for deltagelse og det pågældende særprogram.

Det var nødvendigt med yderligere en kommissionsafgørelse for at inddrage Den Europæiske Politienhed (Europol) på grund af dennes status som international organisation (det ærede medlem henvises til det svar, som Kommissionen har afgivet på hans skriftlige forespørgsel nr. E-892/01(1)).

>TABELPOSITION>

Da Aventinus- og Sensusprojekterne har fokuseret på prækonkurrencemæssig forskning, har de til dato ikke affødt kommercielle sprogteknologiprodukter, og sådanne har heller ikke været forventet.

(1) Se side 17.